Dzə́mə́lán Ǹtondôbə, amú á nə m̀bəŋ, ńdɔ̄ fə m̀kpáán mətǐŋ wóé ó nə kolé. 2Ísraɛ̂l á dúgân kɔ́bɔ̄ nâ: “M̀kpáán mətǐŋ wóé ó nə kolé!” 3ndá Āron é dúgân kɔ́bɔ̄ naa: “M̀kpáán mətǐŋ wóé ó nə kolé!” 4Ébá bâkɔn Ǹtondôbə wɔ̌ŋ bə́ dúgân kɔ́bɔ̄ naa: “Ḿkpáán mətǐŋ wóé ó nə kolé !” 5Éyɔŋ mə ngábiliban, ńdɔ mə ngálɔ́ŋ Ńtondôbə: ńdɔ Ǹtondôbə a ngáwóg mā, a və́ə́ ma filí. 6Ǹtondôbə a nə ai ma, mǎmbādā kīg fə̄ dzóm, bod báyi ma bɔ dzé[32] ? 7Ǹtondôbə a nə ai ma, ényɔ́ yǎ a daŋ mə vɔ́li, masóe miǹzízíŋ myáma mís. 8Ásɔbɔ ábə Ǹtondôbə ó nə ai m̀fí a lodo anə́ áfidǐ bod. 9Ásɔbɔ ábə Ǹtondôbə o nə ai m̀fí a lodo anə́ áfidǐ mīńtómba. 10Məyɔŋ mə́sə̄ mə́ ngábɔman ma á nyɔ́l, á dzwé Ńtondôbə mə̌ ngasaŋ mɔ́. 11Mə́ ngábɔman ma á nyɔ́l, mə́ dīlí mā, á dzwé Ńtondôbə mə̌ ngasaŋ mɔ́. 12Mə́ ngáboman ma á nyɔ́l anə́ bəbómbo, mə́ mān fə dím anə́ ndóan evyáŋ, á dzwé Ńtondôbə, mə̌ ngasaŋ mɔ́. 13O ngátíndi ma, nə́ bə́ kə ma wé, hədá, ńdɔ Ǹtondôbə a ngázu ma ka. 14Ǹtondôbə énye a nə́ ngul dzama ai abə́ngé bítá dáma ! Mə bələ́ nye ekolá mədɔ máma ! 15Bábə̄nge, bə́ lɔ́ŋɔ bikígá mədɔ á bibə̌m bə́sósōō bə́ bod: m̀bɔ̄ ńnōmo Ǹtondôbə á ngābɔ éyə̌ŋ dzam ! 16M̀bɔ̄ ńnōmo Ǹtondôbə ǎ tə́bə ! M̀bɔ̄ ńnōmo Ǹtondôbə ǎ bɔ̄ éyə̌ŋ dzam. 17Kǒkōā ! Mǎyǐ kig wú, mayi nyiŋ, ású yə̄ nə́ mə́ kə mayédan bisíé bí Ńtondôbə: 18Á nə fɔ́ɔ́ tóé naa Ǹtondôbə a ngándə́gələ ma, hədá, təge ma dzoge á mɔ́ mə́ awú. 19Yáígán ma mim̀bɛ́ mí sósōō, mayi nyían ású yə̄ nə́ dzə́mə́lə Ǹtondôbə. 20M̀bɛ Ǹtondôbə ví: bəsósōō bə́ bod bə́ nyíígī étē. 21Madzə́mələ wa amú ó ngáyalan ma, ńdɔ mə bələ́ wa ekolá mədɔ. 22Ákɔ̄g bə̄lóŋ bə́ ndá bə́ ngáwoa á fyɛ́, ńdɔ̄ lə́ ngávəŋan akɔ́g yā ábūg.